تریمت

تریمت خدا دی او تخلیق اے جیندا ہوونڑ جوانیں دے وجود واسطے بہوں ضروری ہے لیکن ایہ گالھ صرف دماغ اچ رکھنڑی ہے نا تاں ساڈی بلوچکی تے خدا دا عذاب نازل تھی ویسی۔۔
تریمت ساری زندگی جوان دی پگ دی محافظ رہندی ہے زندگی دے کہیں موڑ تے جیکر اوں کنیں کئی غلطی تھی پووے تاں اوندی سزا موت ہوندی ہے
یا وت کم از کم بیغیرتی دا معیار اے ہوندے جو اوکوں آپ توں انج کر ڈتا ویندے تے معاشرے اچ کہیں نینگر کوں اے جرات نئیں تھیندی جو اوں تریمت کوں آپنڑاں ساتھی بنڑاوے بلکہ اوکوں شادی برادری توں انج کر ڈتا ویندے چھیکڑ اونکوں خدا دے مصلے تے وی مندے نصیب تھیندن آھدن اے غلط رن ہنڑ خدا کوں دھوکہ پئی ڈیندی اے تے ایں بشکیجنڑاں ویسے کینی۔۔
خدا دی رحمت تے اونداں غفور و رحیم ہوونڑ صرف جوان واسطے ہے پیا او صرف ہک دفعہ استغفار چا کریندے اوندے بعد او معزز بنڑیا ویندے تے ہوندے سارے گناہ دھویج پوندن
لیکن شودی تریمت جاونڑ لا کنوں مینہڑیں سنڑ جلدی اے تے جوان دی نوکری کر جلدی اے۔۔
او جاء پووے تاں اوندی ماء کوں طعنے ملدن جو تیکوں دھی جئی ہے اوندے بعد او تھولی جہیں وڈی تھیوے تاں اوندے واسطے ہک ضابطہ حیات بنڑیا لاتھا ہوندے
دھیریاں ایں نئیں کریندیاں اوں نئیں کریندیاں۔۔
ہر موقعے تے ایہیے لوظ سنڑ سنڑ کے او شودی احساس کمتری دا شکار تھی ویندی اے۔۔
اوندے بعد او بھراویں دی پگ کوں آپنڑاں لباس بنڑیندی اے۔۔
اوندا بچپن برباد کر تے اوندی جوانی ہک زمینیخدا دے ہتھ ڈے ڈتی ویندی اے جیہرا صرف آپنڑیں انسانی خواہش غیر انسانی رویے نال پوری کر تے تریمت دی روح تیں کاتیاں پھریندے۔۔
اے ہونکوں آپنڑیں نوکرانڑیں سمجھدے ۔۔
صرف اے ناں ہیندا سارا ٹبر اونکوں آپنڑی نوکرانڑیں مقرر کریندن۔۔
اج تریمیتیں دا ڈینہہ مناونڑ واسطے ساکوں اے وعدہ کرنڑاں پوسی جو اساں ایکوں کم از کم انسان سمجھو ۔۔
سندھ وادی دی تہذیب تاں اینکوں خدا دا روپ سمجھدی اے۔۔
اینکوں سردار سمجھدی اے۔۔
ایندی نفاست کوں آدر ڈیندی اے۔۔
ملاں آپنڑی منڈی اچ اے ہوکا کڈھاں نہ لگنڑ ڈیسی کیوں جو اوندی آڑھت اچ خدا لاتھن تھئے اوں آپنڑیں منڈی اچ صرف خدا ویچنڑین۔۔
ملاں آپنڑاں ڈڈھ وسوں رکھنڑ سانگے خدا دے اتیں غیرت دا لیبل لئے چا او ٹیگ ہنڑ جیہرا ہٹاونڑ دی کوشش کریسی۔۔
اونکوں سولی تے چڑھا ڈتا ویسی۔۔
تے جیہری تریمت خدا دی عظمت کوں وسوں دے رنگ اچ رنگڑ سانگے رقص کر ڈکھلیسی اونکوں خدا دی بلوچکی آلی سفیل توں غیرت دی کہاڑی نال قندیل بنڑا ڈتا ویسی۔۔

چهوٹے هِک معصوم ایانڑاں
دل بده پیو دے نال الانڑاں 
ابا سائیں توں رنج ناں تهیویں 
گال میڈی تے انج ناں تهیویں 
میکوں هک وسواس پیا کهاوے
مسله میکوں سمجھ ناں آوے 
بهینڑ بهیرو کوں رل مل ساریں 
گچی گهٹ کے کیوں چا مارائے 
بیٹھی هائی او وانڑ وٹیندی
کہیں دا او هائی کیا وگڑیندی 
آکهس تیکوں حال میں ڈیندا بچڑا 
سچی گال ڈسینداں بچڑا 
کہیں کوں ایہو گال ناں ڈسیں 
لج دی گال اے گال ناں ڈسیں 
گزری رات کوں دهمی ویلھے 
غیر جوان دے نال کهڑی هئی
پاتی پیاردهمال کهڑی هئی 
ابا خوف خدا توں ڈریں 
ناں کاوڑ میڈی گال تے کریں 
پر تاں بهیڑے پتر وی تیڈے 
ایو جیهاں هک جرم کیتا ها
پرلی وستی وچ پکڑیج پیا ها
اوندے سانگےدر در پگوں رولیاں هانیں 
چٹی دے وچ ڈو سونڑیاں دهیریں گهولیاں هانیں 
اوندے اتوں ساه چا واریا هاوی 
اوکوں کیوں نا ماریا هاوی

نذیر فیض مگی

مظہر حسین